Nr. înreg: DGB/105165/18.10.2022

**REFERAT DE APROBARE**

Prezentul proiect de ordin aprobă Planul Național de Acțiune pentru Abordarea Căilor de Introducere Prioritare a Speciilor Alogene Invazive din România.

Planul Național de Acțiune pentru Abordarea Căilor de Introducere Prioritare (PNAACIP) reprezintă angajamentul autorităților publice și al comunității în gestionarea speciilor alogene invazive pentru asigurarea unui mediu adecvat, a unor condiții de viață mai bune și dezvoltării durabile a societății.

Adoptarea PNAACIP este o obligație a României stabilită prin Regulamentul (UE) nr. 1143/2014 al Parlamentului European și al Consiliului din 22 octombrie 2014 privind prevenirea și gestionarea introducerii și răspândirii speciilor alogene invazive, prin art. 13(2) (”… *fiecare stat membru stabilește și pune în aplicare un plan unic de acțiune sau un set de planuri de acțiune pentru abordarea căilor de introducere prioritare*…”).

La baza elaborării prezentului ordin au stat prevederile Ordonanței de Urgență nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, articolul 35, aliniatul (1^2) *Autoritatea publică centrală pentru protecția mediului și pădurilor reprezintă autoritatea administrativă desemnată pentru aplicarea prevederilor Regulamentului (UE) nr. 1.143/2014 al Parlamentului European și al Consiliului din 22 octombrie 2014 privind prevenirea și gestionarea introducerii și răspândirii speciilor alogene invazive*.

În *Strategia Națională și Planul de Acțiune pentru Conservarea Biodiversității*, aprobată prin Hotărârea Guvernului nr. 1081/2013, controlul speciilor invazive este un obiectiv prioritar, fiind prevăzută la acțiunea cu prioritate mare F.10 Elaborarea planurilor pentru managementul căilor de pătrundere cu risc maxim.

Dincolo de aceste obligații, autoritățile din România conștientizează necesitatea unei abordări preventive a invaziilor biologice, mai ales în contextul în care acestea reprezintă o amenințare pentru starea de conservare a speciilor și habitatelor naturale, afectează sănătatea populației și diminuează eficiența unor activități economice.

PNAACIP are următoarea structură:

* Dicționar de termeni - se definesc termenii cheie utilizați în conținutul acestui document.
* Introducere – se menționează contextul general care a stat la baza realizării PNAACIP.
* Principiile PNAACIP – se enumeră principiile generale care au stat la baza realizării PNAACIP, respectiv:
	+ principiul precauției în stabilirea de populații alogene;
	+ principiul prevenirii introducerii speciilor alogene invazive;
	+ principiul intervenției prioritare în cazul existenței riscului sau apariției efectelor negative generate de speciile alogene invazive;
	+ principiul responsabilității în gestiunea speciilor alogene invazive;
	+ principiul colaborării în domeniul gestionării speciilor alogene invazive;
	+ principiul informării și participării publicului în gestionarea speciilor alogene invazive.
* Obiectivul general și specifice ale PNAACIP – se enumeră obiectivele generale și specifice, care au stat la baza realizării PNAACIP, respectiv:
	+ O1. Prevenirea stabilirii de noi specii invazive în România prin abordarea căilor de introducere prioritare;
	+ O2. Detectarea timpurie și eradicarea rapidă a speciilor alogene invazive noi;
	+ O3. Monitorizarea speciilor alogene invazive, cu precădere a acelora prioritare pentru Uniunea Europeană și pentru România;
	+ O4. Controlul și/ sau eradicarea speciilor alogene invazive, cu precădere a acelora prioritare pentru Uniunea Europeană și pentru România;
	+ O5. Conștientizarea publicului, creșterea responsabilității acestuia și creșterea sprijinului acordat de public pentru acțiunile strategice pentru combaterea răspândirii speciilor alogene invazive;
	+ O6. Întărirea capacității administrative și de gestionare a speciilor alogene invazive;
	+ O7. Cooperarea națională și internațională pentru îmbunătățirea gestionării speciilor alogene invazive.
* Specii alogene invazive prioritare pentru intervenție în România – sunt menționate speciile alogene invazive care fac obiectul PNAACIP.
* Căile de introducere prioritară a speciilor alogene invazive în România – sunt prezentate și descrise sintetic principalele căi de introducere prioritară a speciilor alogene invazive din România.
* Activități socio-economice relevante pentru gestionarea speciilor alogene invazive în România – sunt prezentate principalele activități economice considerate relevante pentru gestionarea speciilor alogene invazive, respectiv agricultura, silvicultura, piscicultura/acvacultura, vânătoarea, transporturile, comerțul, industria, turismul, managementul așezărilor umane, managementul infrastructurilor, managementul plantelor decorative și al animalelor de companie.
* Identificarea efectelor negative asociate speciilor alogene invazive în România – sunt prezentate efecte negative asociate speciilor alogene invazive asupra biodiversității, sănătății publice și economiei.
* Problemele caracteristicile gestionării speciilor alogene invazive în România - se prezintă principalele probleme asociate managementului speciilor alogene invazive, grupate pe domeniile prioritare de intervenție.
* Planul de măsuri al PNAACIP – se prezintă obiectivele și activitățile specifice, incluzând detalii referitoare la activitățile concrete așteptate, responsabili, termene și costuri.
* Indicatori de rezultat și țintele asociate PNAACIP – sunt prezentați indicatorii de rezultat și țintele asociate PNAACIP pentru fiecare activitate în parte.
* Repartizarea costurilor pe obiective – se realizează centralizarea costurilor la nivel de obiective, pentru a avea o imagine mai clară a necesarului de finanțare optim pentru punerea în practică a obiectivelor și acțiunilor PNAACIP.
* Procedura de coordonare, implementare, monitorizare și evaluare a PNAACIP.

PNAACIP a fost elaborat într-o manieră participativă în cadrul proiectului *“Managementul adecvat al speciilor alogene invazive din România, în conformitate cu Regulamentul (UE) nr. 1143/2014, referitor la prevenirea și gestionarea introducerii și răspândirii speciilor alogene invazive*” cofinanțat din Fondul European de Dezvoltare Regională prin Programul Operațional Infrastructură Mare 2014-2020 (cod SMIS 120008, parteneriat între Ministerul Mediului Apelor și Pădurilor și Uniersitatea din București).

Planul integrează pe de-o parte rezultatele studiilor realizate de către experți în cadrul proiectului, iar pe de altă parte contribuțiile reprezentanților instituțiilor relevante din Comitetul de coordonare și din cele patru grupuri de lucru, respectiv:

* Grupul de lucru pentru protecția mediului și amenajarea teritoriului, alcătuit din reprezentanți ai următoarelor instituții: Ministerului Mediului, Apelor și Pădurilor, Agenția Națională pentru Protecția Mediului, Garda Națională de Mediu, Administrația Rezervației Biosferei Delta Dunării, Agenția Națională pentru Arii Naturale Protejate, Inspectoratul General al Poliției de Frontieră, Direcția Generală a Vămilor, Autoritatea Națională Sanitară Veterinară și pentru Siguranța Alimentelor, Compania Națională de Administrare a Infrastructurii Rutiere, Secretariatul General al Guvernului – Departamentul de Dezvoltare Durabilă, Ministerul Economiei, Antreprenoriatului și Turismului, Ministerul Transporturilor și Infrastructurii.
* Grupul de lucru pentru cercetarea și monitorizarea speciilor alogene invazive, alcătuit din reprezentanți ai următoarelor instituții: Ministerul Cercetării, Inovării și Digitalizării, Institutul de Stat pentru Testarea și Înregistrarea Soiurilor, Institutul de Cercetare-Dezvoltare pentru Protecția Plantelor, Institutul Național pentru Sănătate Publică, Institutul Național de Cercetare-Dezvoltare Geoecomar, Institutul Național de Cercetare - Dezvoltare Marină “Grigore Antipa”, Institutul Național de Cercetare-Dezvoltare pentru Protecția Mediului, Universitatea Ovidius din Constanța.
* Grupul de lucru pentru elaborarea participativă a PNAACIP, alcătuit din reprezentanți ai următoarelor instituții: Societatea Ornitologică Română, Coaliția Natura 2000, Ministerul Culturii și Cultelor, Ministerul Sănătății.
* Grupul de lucru pentru gestionarea durabilă a resurselor naturale, alcătuit din reprezentanți ai următoarelor instituții: Administrația Națională ”Apele Române”, Ministerul Agriculturii și Dezvoltării Rurale, Institutul de Cercetări pentru Pedologie și Agrochimie, Regia Națională a Pădurilor, Asociația Generală a Vânătorilor și Pescarilor Sportivi din România, Agenția Națională pentru Pescuit și Acvacultură.

Având în vedere cele de mai sus supunem spre aprobare prezentul Ordin.

**DIRECTOR GENERAL**

**Daniela DRĂCEA**

Întocmit: Nicolae Manta – Consilier superior